Sewe verkeersbeamptes vas vir ‘korrupsie’Argieffoto: corruptionwatch.org.za ŉ Multidissiplinêre optrede deur die Valke in Noordwes en die Padverkeerbestuurskorporasie het tot die inhegtenisneming van sewe verkeersbeamptes van Lichtenburg gelei. Kapt. Lloyd Ramovha, Valke-woordvoerder, sê hul inhegtenisneming span die kroon op ŉ maande lange projek waartydens die Valke verkeersbeamptes dopgehou het ná aantygings van korrupte bedrywighede op Lichtenburg en omstreke. Die beamptes het na bewering omkoopgeld van motoriste geëis om hul verkeersoortredings oor die hoof te sien. Sommige ondersoekers het hulle as burgerlikes voorgedoen, wat hulle in staat gestel het om eerstehandse bewyse van die beweerde onregmatige transaksies in te win. Drie verdagtes is in hegtenis geneem terwyl hulle aan diens was, terwyl die orige vier by hul huise aangekeer is. Al sewe verdagtes het Dinsdag in die Lichtenburgse landdroshof op aanklagte van korrupsie verskyn. Wilson Thubaki Nkashe (40), Pusoeng Rosline Letsie (36), Sibe John Lekoma (40), Kebonang Ishmael Khoboni (41), Mxolisi Ronny Mqamqo (35), Olebogeng Daniel Tladi (49) en Tsholofelo Kabelo Molemane-Bogatsu (38) is op R1 000 borgtog elk vrygelaat. Die saak is uitgestel tot 30 November.